16.6.2023
MT
Il-Ġurnal Uffiċjali tal-Unjoni Ewropea
C 214/31 L-Erbgħa 18 ta’ Jannar 2023
10.
Jenfasizza li sabiex tikseb id-definizzjoni ġeopolitika mill-ġdid meħtieġa biex tirrispondi għall-isfidi attwali, l-UE għandha ssawwar il-PESK tagħha abbażi tal-erba' azzjonijiet li ġejjin: — l-adattament tal-arranġamenti istituzzjonali u tat-teħid ta' deċiżjonijiet tal-UE u l-ġenerazzjoni tar-rieda politika u l-unità fil-politika estera u ta' sigurtà billi tiġi adottata votazzjoni b'maġġoranza kwalifikata sabiex tippermetti azzjoni preventiva bikrija u reazzjonijiet rapidi, — l-operazzjonalizzazzjoni tal-awtonomija strateġika u s-solidarjetà filwaqt li jissaħħaħ l-approċċ tagħha għall-multila­ teraliżmu u l-alleanzi, jitnaqqsu d-dipendenzi strateġiċi fuq reġimi mhux demokratiċi u tissaħħaħ ir-reżiljenza tal-Unjoni, — it-tmexxija tat-tisħiħ tal-multilateraliżmu, it-tisħiħ u l-konsolidazzjoni tal-alleanzi u s-sħubijiet u l-bini ta' sħubijiet strateġiċi ġodda għal dinja aħjar ma' sħab demokratiċi tal-istess fehma, filwaqt li tiġi indirizzata l-assertività ta' reġimi awtoritarji u totalitarji, — it-tisħiħ tad-diplomazija parlamentari bħala għodda preventiva u effikaċi tal-politika estera; 11.
Jissottolinja li l-impenn ambizzjuż u r-retorika tal-politika esterna tal-UE dwar id-drittijiet tal-bniedem jirrikjedu li din tkun konsistenti u eżemplari; jiddispjaċih għaldaqstant li fil-prattika, l-UE għadha inkonsistenti fil-konfront ta' sitwazzjonijiet komparabbli tad-drittijiet tal-bniedem madwar id-dinja; jiddeplora, barra minn hekk, id-deterjorament tas-sitwazzjoni tad-drittijiet tal-bniedem u tal-istat tad-dritt f'għadd ta' Stati Membri tagħha stess, li jimmina l-kredibbiltà tal-UE; jitlob lill-UE u lill-Istati Membri tagħha jmexxu bl-eżempju u jiddefendu b'mod strett id-drittijiet tal-bniedem; 12.
Jisħaq li l-UE għandha tibqa' impenjata favur il-kontroll tal-armi u l-ftehimiet multilaterali dwar id-diżarm u n-nonproliferazzjoni;;
It-tisħiħ tal-arranġamenti istituzzjonali u tat-teħid ta' deċiżjonijiet tal-UE fil-politika estera u ta' sigurtà 13.
Jilqa' l-livell notevoli ta' għaqda u determinazzjoni min-naħa tal-UE fir-rispons rapidu u qawwi għall-gwerra ta' aggressjoni tar-Russja kontra l-Ukrajna; iħeġġeġ lill-Istati Membri jżommu u, fejn meħtieġ, iżidu dan il-livell għoli u koerenti ta' appoġġ għall-Ukrajna u ċ-ċittadini tagħha f'allinjament sħiħ mal-ħtiġijiet li qed jevolvu tal-Ukrajna u l-impenn tal-UE favur l-indipendenza, is-sovranità u l-integrità territorjali tal-Ukrajna; jappella għall-istess livell ta' għaqda meta niffaċċjaw attakki kontra d-demokraziji tagħna jew valuri komuni fil-futur; 14.
Iħeġġeġ lill-Istati Membri jżommu l-għaqda u d-determinazzjoni tagħhom u jibnu fuq dan il-livell bla preċedent ta' kooperazzjoni; jissottolinja l-importanza tal-għaqda u l-konsistenza mal-valuri u l-prinċipji fundaturi tal-Unjoni u tal-preservazzjoni ta' din l-għaqda u t-tkomplija tat-tisħiħ tas-sovranità strateġika, is-sigurtà u r-reżiljenza tal-UE u tal-Istati Membri permezz ta' teħid ta' deċiżjonijiet aktar effiċjenti fil-PESK, li jista' jinkiseb billi: (a) issir bidla malajr kemm jista' jkun għal votazzjoni b'maġġoranza kwalifikata għal deċiżjonijiet fl-oqsma kollha tal-PESK, li jibdew b'oqsma ta' prijorità fi żmien sena, bħar-Reġim Globali ta' Sanzjonijiet tal-UE b'rabta mad-Drittijiet tal-Bniedem (l-Att Magnitsky tal-UE) u oqsma oħra ta' politika estera, bl-użu tal-klawżoli “passerelle” previsti fit-Trattati, ħlief għall-ħolqien ta' missjonijiet jew operazzjonijiet militari b'mandat eżekuttiv skont il-PSDK, li għalihom għad trid tkun meħtieġa l-unanimità; (b) tissejjaħ konvenzjoni billi tiġi attivata l-proċedura għar-reviżjoni tat-Trattati prevista fl-Artikolu 48 TUE, bl-għan li, fost l-oħrajn, tiġi stabbilita votazzjoni b'maġġoranza kwalifikata għall-kwistjonijiet kollha relatati mal-PESK tal-UE fit-Trattati; (c) isir sforz biex tinkiseb unjoni militari u ta' difiża ġenwina li tkun interoperabbli u komplementari għall-Alleanza tan-NATO u li tista' taġixxi b'mod indipendenti meta jkun meħtieġ; (d) jitħeġġeġ, sakemm issir l-applikazzjoni sħiħa tal-votazzjoni b'maġġoranza kwalifikata għal deċiżjonijiet mingħajr implikazzjonijiet militari jew ta' difiża, l-użu ta' astensjoni kostruttiva f'konformità mal-Artikolu 31(1) tat-TUE;